b"\n_START_ARTICLE_\nAvistegning\n_START_PARAGRAPH_\nAvistegning er en samlebetegnelse p\xc3\xa5 flere typer tegninger brukt p\xc3\xa5 redaksjonell plass i dagspressen. Det kan v\xc3\xa6re politiske kommentarer og satire, portretter og karikaturer, hverdagskommentarer, reportasjetegninger, rettstegninger, teatertegninger, inntrykk fra by og land, vitsetegninger og tegneserier.\n_START_SECTION_\nKjennetegn\n_START_PARAGRAPH_\nDe viktigste kjennetegnene ved en avistegning er at den er like aktuell som dagens avis og at den formidler til leseren det den skal p\xc3\xa5 en effektiv m\xc3\xa5te. Avistegninger kan derfor bretraktes som \xc2\xabferskvare\xc2\xbb og \xc2\xabd\xc3\xb8gnfluer\xc2\xbb, og blir gode samtidsdokumenter. Flere tegninger har dessuten kvaliteter som gir dem et lengre liv og i enkelte tilfeller klassikerstatus. Avistegnerne st\xc3\xa5r ofte noks\xc3\xa5 fritt i forhold til \xc3\xa5 formidle sine egne tolkninger og syn p\xc3\xa5 en sak, og s\xc3\xa6rlig de politiske kommentartegningene kan v\xc3\xa6re mye skarpere og mer poengterte enn skrevne leder- og kommentarartikler. Det er likevel flere eksempler p\xc3\xa5 sensur, injuriesaker og konflikter med bakgrunn i avistegninger. Et av de mest kjente eksemplene fra nyere tid er striden rundt de tolv danske Muhammedkarikaturene i Jyllands-Posten i 2006._NEWLINE_Avistegningene viser et rikt spekter av personlige uttrykk, og et regelmessig bidrag fra samme tegner kan i h\xc3\xb8y grad prege en avis' visuelle profil og publikums inntrykk av avisa. Avistegning er p\xc3\xa5 mange m\xc3\xa5ter en form for journalistikk, og avistegnerne har sin anerkjente plass ved siden av journalistene, enten de er fast ansatt eller arbeider frilans med mer eller mindre hyppige oppdrag.\n_START_SECTION_\nHistorikk i Norge\n_START_PARAGRAPH_\nDe f\xc3\xb8rste karikaturtegnerne kom fra vittighetspressen til avisene tidlig p\xc3\xa5 1900-tallet. Da avisene endret fokus fra meningsformidling til mer vekt p\xc3\xa5 nyheter rundt 1910, ble foto og tegninger vanligere, ogs\xc3\xa5 til underholdningsstoff. I nyere tid har en rekke illustrat\xc3\xb8rer tegnet for aviser, gjerne til feature-stoff._NEWLINE_Flere norske avistegnere er medlemmer i foreningen FECO Norway, en norsk avdeling av Federation of Cartoonists Organisations, internasjonal nettverksorganisasjon for avistegnere, tegneserieskapere og illustrat\xc3\xb8rer som jobber redaksjonelt. FECO Norway ble opprettet i 2009._NEWLINE_Kunstgalleriet Avistegnernes hus i Dr\xc3\xb8bak i Akershus ble opprettet i 1999. Det stiller s\xc3\xa6rlig ut avistegninger, tegneserier og illustrasjonskunst."